Avainsanat

Tiivistelmä



Avainsanat

1 Laiminlyöntikanne - Luonnolliset henkilöt tai oikeushenkilöt - Suoraan ja erikseen luonnollisia henkilöitä tai oikeushenkilöitä koskevat kanteet - Sellaiseen kanteluun annettavan päätöksen tekemisen laiminlyönti, jossa vaaditaan toteamaan valtiontuki yhteismarkkinoille soveltumattomaksi

(EY:n perustamissopimuksen 93 artiklan 2 kohta (josta on tullut EY 88 artiklan 2 kohta), 175 artiklan kolmas kohta (josta on tullut EY 232 artiklan kolmas kohta) ja 173 artikla (josta on muutettuna tullut EY 230 artikla))

2 Laiminlyöntikanne - Toimielimelle osoitettu vaatimus ryhtyä toimenpiteisiin - Edellytykset - Selvä ja yksityiskohtainen vaatimus

(EY:n perustamissopimuksen 175 artiklan toinen kohta (josta on tullut EY 232 artiklan toinen kohta))

3 Laiminlyöntikanne - Kannekelpoiset laiminlyönnit - Komissio on laiminlyönyt perustamissopimuksen 90 artiklaan (josta on tullut EY 86 artikla) perustuvan toimimisvelvollisuutensa

(EY:n perustamissopimuksen 90 artikla (josta on tullut EY 86 artikla))

4 Laiminlyöntikanne - Komission toimimisvelvollisuus - Päätöksen antaminen perustamissopimuksen 92 artiklan (josta on muutettuna tullut EY 87 artikla) ja/tai 93 artiklan (josta on tullut EY 88 artikla) nojalla - Kohtuullisen ajan noudattaminen

(EY:n perustamissopimuksen 92 artikla (josta on muutettuna tullut EY 87 artikla), 93 artikla (josta on tullut EY 88 artikla) ja 175 artikla (josta on tullut EY 232 artikla))

5 Laiminlyöntikanne - Komission toimimisvelvollisuus - Perustamissopimuksen 92 artiklan (josta on muutettuna tullut EY 87 artikla) ja/tai 93 artiklan (josta on tullut EY 88 artikla) nojalla annettavan päätöksen tekemättä jättäminen - Laiminlyönti

(EY:n perustamissopimuksen 92 artikla (josta on muutettuna tullut EY 87 artikla), 93 artikla (josta on tullut EY 88 artikla) ja 175 artikla (josta on tullut EY 232 artikla))

6 Laiminlyöntikanne - Toimielimelle osoitettu vaatimus ryhtyä toimenpiteisiin - Perustamissopimuksen 175 artiklan toisen kohdan (josta on tullut EY 232 artiklan toinen kohta) mukainen kannan määrittely - Asetuksen N:o 99/63/ETY 6 artiklan nojalla kilpailusääntöjen rikkomista koskevan kantelun tekijälle lähetetty kirje

(EY:n perustamissopimuksen 175 artiklan toinen kohta (josta on tullut EY 232 artiklan toinen kohta); komission asetuksen N:o 99/63 6 artikla)

7 Laiminlyöntikanne - Toimielimelle osoitettu vaatimus ryhtyä toimenpiteisiin - Perustamissopimuksen 175 artiklan toisen kohdan (josta on tullut EY 232 artiklan toinen kohta) mukainen kannan määrittely - Perustamissopimuksen 90 artiklan (josta on tullut EY 86 artikla) nojalla kilpailusääntöjen rikkomista koskevan kantelun tekijälle lähetetty kirje

(EY:n perustamissopimuksen 90 artikla (josta on tullut EY 86 artikla) ja 175 artiklan toinen kohta (josta on tullut EY 232 artiklan toinen kohta))

Tiivistelmä

1 Perustamissopimuksen 173 artikla (josta on muutettuna tullut EY 230 artikla) ja 175 artikla (josta on tullut EY 232 artikla) ovat yksi ja sama oikeussuojakeino. Perustamissopimuksen 175 artiklan kolmatta kohtaa on tulkittava siten, että sillä annetaan yksityisille mahdollisuus nostaa laiminlyöntikanne toimielintä vastaan, sekä silloin kun toimielin on laiminlyönyt heille osoitettavan toimen tekemisen että silloin kun toimielin on laiminlyönyt tehdä heitä suoraan ja erikseen koskevan toimen.

Valtiontukea koskevan komission päätöksen on katsottava koskevan yritystä suoraan silloin kun on varmaa, että valtionviranomaiset haluavat toteuttaa tukisuunnitelmansa.

Perustamissopimuksen 93 artiklan 2 kohdassa (josta on tullut EY 88 artiklan 2 kohta) tarkoitettuja tahoja, joita tällainen päätös koskee erikseen, ovat sellaiset henkilöt, yritykset tai yhteenliittymät, joiden etuihin valtiontuen myöntäminen saattaa vaikuttaa, erityisesti tukea saavan yrityksen kanssa kilpailevat yritykset.

2 Perustamissopimuksen 175 artiklan toisen kohdan (josta on tullut EY 232 artiklan toinen kohta) mukaan laiminlyöntikannetta ei voida tutkia, ellei toimielintä ole ensin kehotettu toimimaan. Tämä toimielimelle esitettävä kehotus on olennainen muotovaatimus ja sen perusteella alkaa yhtäältä kulua kahden kuukauden määräaika, jonka kuluessa toimielimellä on velvollisuus määritellä kantansa, ja toisaalta määräytyvät rajat, joissa kanne voidaan nostaa siinä tapauksessa, että toimielin ei määrittele kantaansa. Vaikka kehotuksen esittämiselle ei ole asetettu mitään erityistä muotovaatimusta, on kuitenkin välttämätöntä, että kehotus on riittävän selvä ja täsmällinen, jotta asianomaisella toimielimellä on mahdollisuus saada tietää konkreettisesti sen päätöksen sisältö, jota siltä pyydetään, ja että siitä käy ilmi, että sen tarkoituksena on velvoittaa tämä toimielin määrittelemään kantansa.

3 Komissiolle perustamissopimuksen 90 artiklan (josta on tullut EY 86 artikla) täytäntöönpanossa kuuluva laaja harkintavalta ei voi poistaa sitä suojaa, jota yksityiset saavat sen yhteisön oikeuden yleisen periaatteen nojalla, jonka mukaan kaikilla on oltava oikeus tehokkaisiin muutoksenhakukeinoihin sellaisia päätöksiä vastaan, jotka saattavat loukata yhteisön perustamissopimuksissa turvattua oikeutta. Etukäteen ei siis voida sulkea pois sitä mahdollisuutta, että voi olla olemassa poikkeuksellisia tilanteita, joissa yksityisellä oikeussubjektilla on asiavaltuus sen vuoksi, että komissio on kieltäytynyt tekemästä päätöstä perustamissopimuksen 90 artiklan 1 ja 3 kohdan (josta on tullut EY 86 artiklan 1 ja 3 kohta) mukaisessa valvontatehtävässään.

4 Laiminlyöntikannetta käsiteltäessä on selvitettävä, onko perustamissopimuksen 175 artiklan (josta on tullut EY 232 artikla) nojalla asianomaiselle toimielimelle osoitettua toimimisvaatimusta esitettäessä tällä ollut velvollisuus toimia.

Koska komissiolla on yksinomainen valta arvioida valtiontuen soveltuvuutta yhteismarkkinoille, sillä on velvollisuus valtiontukia koskevien perustamissopimuksen perussääntöjen asianmukaisen soveltamisen vuoksi tutkia huolellisesti ja puolueettomasti kantelu, jossa tietyn tuen väitetään olevan yhteismarkkinoille soveltumattoman.

Komissio ei voi lykätä määräämättömäksi ajaksi kannanottoaan perustamissopimuksen 85 artiklan 3 kohdan (josta on tullut EY 81 artiklan 3 kohta) nojalla tehtyyn poikkeuslupahakemukseen eikä se myöskään voi loputtomasti jatkaa niiden valtion toimenpiteiden alustavaa tutkimista, joiden väitetään kantelussa olevan perustamissopimuksen 92 artiklan 1 kohdan (josta on muutettuna tullut EY 87 artikla) vastaisia, silloin kun se on päättänyt aloittaa tämän tutkinnan.

Hallinnollisen menettelyn kestoajan kohtuullisuutta on arvioitava kussakin tapauksessa vallitsevien olosuhteiden kannalta ja arvioinnissa on otettava huomioon erityisesti asiayhteys, menettelyvaiheet, joita komission on noudatettava, asian vaikeusaste sekä asian merkitys eri osapuolille.

5 Ellei komissio kykene osoittamaan, että kyseessä ovat olleet poikkeukselliset olosuhteet, joilla kyseessä olevan pituinen aika voidaan perustella, komissio on laiminlyönyt toimimisvelvollisuutensa, kun 31 kuukauden mittaisen alustavan tutkinnan ja sen kahden kuukauden määräajan kuluttua, joka alkoi erään yrityksen komissiolle esittämästä vaatimuksesta toimia mahdollisesti valtiontuiksi katsottavien valtion toimenpiteiden osalta, komissio ei ole tehnyt päätöstä, jossa todetaan, että kyseessä olevat valtion toimenpiteet eivät ole perustamissopimuksen 92 artiklan 1 kohdassa (josta on muutettuna tullut EY 87 artiklan 1 kohta) tarkoitettuja tukia tai että niitä on pidettävä tässä artiklassa tarkoitettuina tukina, mutta perustamissopimuksen 92 artiklan 2 ja 3 kohdan (josta on muutettuna tullut EY 87 artiklan 2 ja 3 kohta) nojalla yhteismarkkinoille soveltuvina, tai että perustamissopimuksen 93 artiklan 2 kohdan (josta on tullut EY 88 artiklan 2 kohta) mukainen menettely on aloitettava, tai tehnyt päätöstä, jossa se olisi yhdistänyt olosuhteiden edellyttämällä tavalla jotkin näistä päätösmahdollisuuksista.

6 Komission kilpailusääntöjen rikkomisesta kantelun tehneelle henkilölle lähettämä kirje, joka täyttää asetuksen N:o 99/63/ETY 6 artiklan mukaiset edellytykset, on perustamissopimuksen 175 artiklan toisessa kohdassa (josta on tullut EY 232 artiklan toinen kohta) tarkoitettu kannan määrittely. Tällainen kannan määrittely lopettaa komission laiminlyönnin ja vie kantelijan nostamalta laiminlyöntikanteelta kohteen.

7 Komission kirje, jolla se vastaa kantelijan esittämään vaatimukseen toimia perustamissopimuksen 90 artiklan (josta on tullut EY 86 artikla) nojalla todeten, että se ei ole saanut riittävää näyttöä siitä, että kantelussa mainittuja tosiseikkoja olisi pidettävä tämän artiklan rikkomisena, ja tehnyt selkoa syistä, joiden vuoksi sillä ei ole aikomusta aloittaa tämän artiklan mukaista menettelyä, on perustamissopimuksen 175 artiklan toisessa kohdassa (josta on tullut EY 232 artiklan toinen kohta) tarkoitettu kannan määrittely, johon komission laiminlyönti päättyy, ja joka vie näin kantelijan nostamalta laiminlyöntikanteelta kohteen.